b'\n_START_ARTICLE_\nRde\xc4\x8da kraljevina\n_START_PARAGRAPH_\nRde\xc4\x8da kraljevina, znana tudi pod tujimi imeni; kraljevina crvena, K\xc3\xb6nigstraube, Portoghese rosso, Portugais rouge je stara doma\xc4\x8da sorta vinske trte, ki daje grozdje za pridelavo belega vina._NEWLINE_Kraljevina izvira iz Posavja in Hrva\xc5\xa1ke, uspeva pa v vseh zemljah, najbolje v lapornatih tleh. Zahteva bolj\xc5\xa1e vinogradni\xc5\xa1ke lege s precej sonca in zelo dobro prena\xc5\xa1a su\xc5\xa1o, burjo in to\xc4\x8do, ker je dobro pokrita z listjem. Ob\xc4\x8dutljiva je za oidij in \xc4\x8drno pegavost in peronosporo, \xc4\x8deprav slednjo dobro prena\xc5\xa1a. Ob\xc4\x8dutljiva je tudi na pozebo. Ta sorta dose\xc5\xbee visoko stopnjo sladkorja. Enoletni les je svetlo sivo rjave barve. Rodi obilno, dozoreva zgodaj in je nagnjena h gnilobi._NEWLINE_To je srednje pozna sorta, ki pomladi pozneje brsti. V osojnih legah lahko ostane povsem zelena, zato ljudje pogosto zmotno mislijo, da je to druga sorta. Razli\xc4\x8dna obarvanost jagod pa je odvisna le od letine, lege, bujnosti trte in njene starosti._NEWLINE_Grozd kraljevine je srednje velik, zbit in razvejan. Jagode so okrogle in nekoliko podolgovate rde\xc4\x8de ali rde\xc4\x8dkaste barve in pokrite z vo\xc5\xa1\xc4\x8deno prevleko in drobnimi pikicami. Listje je srednje veliko in nakazuje petdelnost z ostrimi listnimi zobci. Na gornji strani je temno na spodnji pa bledo zeleno._NEWLINE_Kraljevina daje navadno namizno vino svetlo rumenkasto zelenkaste barve brez izrazitega vonja in okusa. Obi\xc4\x8dajno ima ni\xc5\xbejo alkoholno stopnjo, je kiselkasto in osve\xc5\xbeujo\xc4\x8de. Najve\xc4\x8dkrat se ga ponuja kot mlado vino, obi\xc4\x8dajno pa se me\xc5\xa1a z drugimi sortami z bogatej\xc5\xa1im zna\xc4\x8dajem. Je nepogre\xc5\xa1ljivo vino v sestavu znamenitega cvi\xc4\x8dka na Dolenjskem, kjer je pri nas tudi najbolj pogosta.'